Bereketas

Bereketas () – miestas vakarų Turkmėnistane, Balkano velajate, 260 km į šiaurės vakarus nuo Ašchabado; rajono centras. Įsikūręs šalia Kopetdago, Karakumų kanalo galutiniame taške. Pro miestą eina Ašchabado–Turkmėnbašio plentas, svarbus geležinkelių mazgas (linijos į Ašchabadą, Turkmėnbašį, Žanaozeną, Gorganą). Statybinių medžiagų, kilimų gamyba, geležinkelių aptarnavimas, maisto (paukštininkystės) pramonė. Veikia muziejus.

Istorija 
Gyvenvietė įkurta 1895 m., tiesiant Užkaspijo geležinkelį, ir pavadinta Kazandžiku (,  – tiurkų kalbomis reiškia 'katilėlis'). Miesto teisės suteiktos 1939 m. Nepriklausomos Turkmėnijos laikais miestas pervadintas Bereketu (iš turkmėnų k. 'gausa, apstas' < pers. barakat). 2000 m. miestą nusiaubė žemės drebėjimas.

Šaltiniai 

Turkmėnijos miestai